Document ID: 32013R0344

KOMISIJOS REGLAMENTAS (ES) Nr. 344/2013
2013 m. balandžio 4 d.
kuriuo iš dalies keičiami Europos Parlamento ir Tarybos reglamento (EB) Nr. 1223/2009 dėl kosmetikos gaminių II, III, V ir VI priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 30 d. Europos Parlamento ir Tarybos reglamentą (EB) Nr. 1223/2009 dėl kosmetikos gaminių (1), ypač į jo 31 straipsnį ir jo 1 ir 2 dalis,
kadangi:
(1)
Reglamentas (EB) Nr. 1223/2009 turi būti taikomas nuo 2013 m. liepos 11 d. ir juo bus pakeista 1976 m. liepos 27 d. Tarybos direktyva 76/768/EEB dėl valstybių narių įstatymų, susijusių su kosmetikos gaminiais, suderinimo (2). Vis dėlto, siekiant užtikrinti sklandų perėjimą, ekonominės veiklos vykdytojams leidžiama pateikti rinkai Reglamento (EB) Nr. 1223/2009 nuostatas atitinkančius kosmetikos gaminius dar iki šio reglamento taikymo datos;
(2)
Reglamento (EB) Nr. 1223/2009 priedai atspindi mokslo pažangą 2008 m. vasario 5 d. Komisijai priimant to reglamento pasiūlymą. Nuo to laiko Direktyvos 76/768/EEB priedai buvo keisti keletą kartų;
(3)
keliais Direktyvos 76/768/EEB priedų pakeitimais siekta išspręsti galimo pavojaus žmonių sveikatai problemą, todėl jais buvo nustatytos būtinos priemonės visuomenės sveikatai apsaugoti. Tiek dėl teisinio aiškumo, tiek kadangi kaip Direktyvos 76/768/EEB nuostatų laikymosi alternatyva egzistuoja galimybė iki 2013 m. liepos 11 d. laikytis Reglamento (EB) Nr. 1223/2009 nuostatų, siekiant užtikrinti aukštą visuomenės sveikatos apsaugos lygį, būtina taip pat iš dalies pakeisti Reglamento (EB) Nr. 1223/2009 priedus;
(4)
be to, kai kuriais Direktyvos 76/768/EEB priedų pakeitimais šie priedai buvo suderinti su technikos ir mokslo pažanga, kartu apsaugant visuomenės sveikatą. Todėl Direktyvos 76/768/EEB priedai dabar yra geriau pritaikyti prie technikos ir mokslo pažangos nei Reglamento (EB) Nr. 1223/2009 priedai. Taigi šiuos pakeitimus būtina atlikti ir Reglamento (EB) Nr. 1223/2009 prieduose;
(5)
kai kuriais atvejais medžiagos nėra nurodytos tarptautiniu mastu pripažintose nomenklatūrose, pavyzdžiui, Tarptautinėje kosmetikos ingredientų nomenklatūroje (INCI), tačiau yra identifikuojamos pagal jų kvėpinimo pavadinimus. Todėl tikslinga III priedo c skiltyje (Bendrųjų ingredientų glosarijaus pavadinimas) nurodyti kvėpinimo pavadinimus;
(6)
todėl Reglamentas (EB) Nr. 1223/2009 turėtų būti atitinkamai iš dalies pakeistas;
(7)
šiame reglamente nustatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1223/2009 II, III, V ir VI priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2013 m. liepos 11 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. balandžio 4 d.

Labels: 7
3
0
1